Foto: pixabay.com Sochi aeroporti yaqinida bir nechta quyun yuz berayotgan vaqtda yo‘lovchi samolyoti qo‘nishni amalga oshira oldi. Ushbu holat aks etgan video “VKontakte” ijtimoiy tarmog‘ida paydo bo‘ldi. Voqea 29 avgust kuni yuz bergan. Videoda samolyot Qora dengiz ustida kuzatilayotgan bir nechta kuchli quyun yaqinidan uchib o‘tib, qo‘nishga ketayotganini ko‘rish mumkin. Samolyot qayerdan kelayotgani noma’lumligicha qolgan. “Sochi Ekspress” portalining ma’lum qilishicha, 29 avgustda quyun, yomg‘ir va kuchli shamol sababli Sochi aeroportida 9 ta reys ushlanib qolgan. Bundan tashqari, aeroportga kelayotgan bir nechta samolyot Anapa va Krasnodarga qo‘nishiga to‘g‘ri kelgan. Kechga yaqin vaziyat yaxshilangan. Rossiya favqulodda vaziyatlar vazirligining Krasnodar o‘lkasi bo‘yicha bosh boshqarmasi 29-31 avgustda Sochi sohillari yaqinida, Qora dengiz ustida quyunlar paydo bo‘lishi mumkinligidan favqulodda ogohlantirishni e’lon qilgan.